Зыхуей хуэгъэза IуэхущIапIэ
КъБР-м и Iэтащхьэ КIуэкIуэ Юрий Къэщкъэтау къуажэм къыщызэIуи-хащ УФ-м и МВД-м Шэрэдж районым щиIэ къудамэм и унэщIэр.
КъБР-м и Iэтащхьэр КъБР-м къэрал кIуэцI IуэхухэмкIэ и министр Ромашкин Игорь, Шэрэдж районым и щIыпIэ администрацэм и Iэтащхьэ Муртазов Борис, МВД-м и Шэрэдж район къудамэм и унафэщI полицэм и подполковник Ульбашев Мурат сымэ и гъусэу, унэщIэр зэраухуам еплъащ.
— ИкъукIэ мыхьэнэшхуэ зиIэ IуэхукIэ нобэ дызэхуэсащ. IуэхущIапIэм и унэу щытар 1957 гъэм яухуат икIи иджырей мардэхэм хуэкIуэтэркъым. Зэрытлъагъущи, IэнатIэм и лэжьакIуэ гупыр фыщIалэщ, абы къыхэкIыу сыфщогугъ фи Iэзагъэм хэвгъэхъуэну, — захуигъэзащ IэщIагъэлIхэм КIуэкIуэ Юрий. — Нэхъыщхьэр — цIыхухэм сэбэп дазэрыхуэхъун хуейрщ. Мы зэманым гулъытэшхуэ егъуэт къэрал IуэхущIапIэхэр зыхуей-зыхуэфIкIэ къызэгъэпэщыным. АрщхьэкIэ, къытезгъэзэжынщи, зыми зыщыдгъэгъупщэ хъунукъым ди къалэныр — цIыхухэм я шынагъуэншагъэр къызэдгъэпэщынымрэ адэ-анэхэр мышынэу я сабийр курыт еджапIэхэм ягъэкIуэнымрэ. Пэжщ, куэдым я гуращэщ ди къэралыр зыIащIэну, ауэ ар зыми къехъулIэну-къым. Абы и лъэныкъуэкIэ куэд елъытащ фи лэжьыгъэм фызэрыбгъэдэтымрэ фызэрыхуэпэжымрэ, — жиIащ Iэтащхьэм икIи ехъулIэныгъэ яIэну ехъуэхъуащ.
Республикэ унафэщIхэр арэзы къищIащ унэщIэм: абы видеокамерэ 24-рэ щолажьэ, цIыхухэм Iуэхутхьэбзэ зэрыхуащIэну Iэмал псори яIэщ, кинологхэм я унэ щхьэхуэ пщIантIэм дэтщ.
IуэхущIапIэм и гупэм накъыгъэм и 9-м къыщызэIуахащ я къалэн ягъэзащIэу хэкIуэдахэм я аллее. Конаков Мустэфа, Занкишиев Кязим, Гузиев ТIэхьир сымэ я фэеплъ мывэ абы щагъэтIылъам удз гъэгъахэр тралъхьащ.
Тэрчыкъуэ Дахэнагъуэ.
